****

**המכללה לביטחון לאומי**

**מחזור מ"ז, 2019-2020**

**קורס במדיניות כלכלית**

**מטלת סיכום קורס**

**בנושא: התפשטות מגפת הקורונה (אפשרות א')**

**נכון לתאריך 03.04.2020**

**מגיש: גל שקל**

**מנחה אקדמי: ד"ר איל ארגוב**

**אפריל 2020**

**הרקע למשבר ומשמעותו לכלכלה העולמית**

נגיף הקורונה הופיע לראשונה בסין בסוף שנת 2019. באותו הזמן איש לא העריך ולא צפה כי האירוע המתרחש בסין צפוי להפוך לאירוע כה משמעותי מבחינה חברתית, כלכלית ומדינית בקנה מידה בינלאומי. כ 3 חודשים לאחר מכן, במרץ 2020, לאחר עיכובים והיסוסים פורסמה הכרזה על ידי ארגון הבריאות העולמי על "מגיפה עולמית". אי היכולת להבין ולחזות את גודל האירוע ואת משמעויותיו הכבדות אפיינה גם מדינות ומנהיגים רבים כדוגמת נשיא ארצות הברית וראש ממשלת בריטניה שכשלו במדיניותם ובהתייחסותם לאירוע ולא נערכו כראוי לעתיד לבוא. ההבנה וההפנמה כי אנו חווים משבר היסטורי בינלאומי חמור מסוג חדש העתיד לשנות את פני העולם הגיעה רק לאחר שכיסא המנהיגים החל "לרעוד", מערכות הבריאות החלו לקרוס כתוצאה מעליה אקספוננציאלית במספר החולים והמתים, הכלכלה נעצרה והבורסות החלו לצנוח בקצב שלא נראה כמותו מעולם. בתחילת החודש, טענה גאורגייבה יו"ר קרן המטבע הבינלאומית, ציטוט: "נגיף הקורונה יצר משבר כלכלי שלא היה כמותו. מעולם בהיסטוריה של קרן המטבע הבינלאומית לא היינו עדים לכלכלה העולמית נעצרת. זו שעה חשוכה לאנושות, מדובר באיום גדול על כל העולם והיא מחייבת אותנו לעמוד מאוחדים. מדובר במשבר גדול בהרבה מהמשבר של 2008". קצב ההתפשטות המהיר של הנגיף והיעדר היכולת לבלום את המגיפה, הוביל את הממשלות בעולם לנקוט באמצעים חסרי תקדים בניסיון להכלה ולדחייה של מספר הנדבקים והחולים ("יישור העקומה"). השיטות שננקטו בשלב כזה או אחר התבססו על בידוד, הגבלת תנועה ועד לסגר מלא של מדינות, ערים או אוכלוסיות שלמות. פעילות זו שנועדה לבלום את המגפה הובילה באופן ישיר וכתוצאת לוואי לפגיעה חמורה במגוון רחב של ענפים בכלכלה העולמית ובעיקר בענפי השירותים כגון ענפי התיירות, התעופה, המסעדנות והבילוי המתבטאת בפיטורים של עובדים רבים של העובדים בענפים אלה.

 **משמעויות המשבר למשק הישראלי, הגורמים ואמצעי כימות ומדידה**

נגיף הקורונה משפיע באופן מהותי ודרמטי על אורח חיינו כפי שלא הכרנו מעולם. המגבלות שהוטלו בשבועיים האחרונים על הציבור במטרה להכיל ולעצור את התפשטות המגפה הן קשות וחסרות כל תקדים. הוטל איסור על קיום התכנסויות ומפגשים חברתיים, הוטל איסור על פתיחת בתי עסק למעט בתי עסק שהוגדרו כחיוניים וגם בהם צומצם כוח האדם למינימום הכרחי. אנשים נצטוו להסתגר בבתיהם ולא להתרחק יותר ממאה מטרים ממקום מגוריהם. על נשאים וחולים הוטל סגר מלא והם נצטוו להישאר בבידוד. מגבלות קשות אלו היו נשמעות דמיוניות והזויות לחלוטין עד לפני כחודש. כמובן שלמגבלות אלו ישנה השפעה דרמטית על המשק הישראלי ועל שוק העבודה בפרט בכל אחד מהתחומים והענפים. בדומה למצב במשק העולמי גם בישראל הענפים שנפגעו בעיקר הם ענפי התיירות, התעופה השירותים והבידור כפי שצוין קודם לכן.

גורם משותף ומרכזי המלבה והמעצים את המשבר הוא **חוסר הוודאות** לגבי העתיד, הן מבחינה כלכלית והן מבחינת חוסר היכולת בהערכת הזמן הנדרש להתמודדות בהיבט הרפואי. המשק אינו אוהב מצבים של אי וודאות. אי וודאות לגבי העתיד גורמת למשקיעים וליזמים חששות שמא יאבדו את השקעתם ולכן הם מעדיפים להתבצר במזומן ונמנעים מהשקעות בתקופה של אי וודאות גבוהה. אי הוודאות משפיע גם על מצבם הנפשי הירוד של מיליוני המשפחות בישראל, בני מעמד הביניים ועל נכונותן להתמיד ברמת הצריכה אליה היו רגילים טרום המשבר. הקטנה משמעותית של הביקוש למוצרים גוררת בעקבותיה גם הקטנה של הייצור על ידי היצרניים שאינם מעוניינים להישאר עם מלאים וכתוצאה מכך נפגע התוצר הלאומי הגולמי. הירידה בייצור פוגעת בעיקר בעסקים הקטנים והבינוניים התלויים במקור הכנסה שוטף כדי לעמוד בכל הוצאותיהם השוטפות והקבועות כגון תשלומי ארנונה, מיסים והתחייבות לספקים וכשזה אינו נמצא רבים מהם פושטים רגל ונאלצים להיסגר. סגירת בתי העסק גוררת אחריה גם פיטורי עובדים שכירים וגורמת להגדלת האבטלה. זהו אפקט דומינו שחייבים לעצור אותו כמה שיותר מהר. לעסקים הקטנים והבינונים חשיבות גדולה בתמיכה בצמיחה בתוצר הלאומי הגולמי ובכלכלה הריאלית והם תלויים זה. ענף תיירות הפנים למשל פועל בסינרגיה מלאה עם ענף התעופה, התחבורה (נהגי מוניות), המסעדנות והבידור. כאשר לא מגיעים תיירים בשל החשש מהדבקות בנגיף או בשל הנחיות מחייבות לסגר כל הענף על כל [נִדְבָּכָיו](https://milog.co.il/%D7%A0%D7%93%D7%91%D7%9B%D7%99%D7%95) קורס בזה אחר זה. סגירת בתי הספר והגנים מאלצת גם את ההורים להישאר בבית ומציבה אותם במצב בלתי אפשרי ומקשה גם על העובדים המוגדרים כעובדי "עבודה חיונית". השפעות אלו הן ההשפעות המיידיות **וההשפעות לטווח הקצר** אותם אנו רואים וחווים בעוצמה רבה כבר כיום. נכון להיום האבטלה בישראל קפצה מ 4% ל 25% (כל אדם רביעי בישראל מחוסר עבודה), מספר המובטלים עומד על כמיליון איש ומספר מחפשי מקומות העבודה שנרשמו בלשכת התעסוקה על פי המדווח בתקשורת מתקרב ל 900,000 איש. האבטלה בעיר אילת מבוססת התיירות קפצה ל 70% וההערכה היא ש 20% מהעובדים שיצאו לחל"ת יישארו מחוץ למעגל העבודה גם לאחר תקופת הבידוד. כמובן שלמצב חסר תקדים זה צפויים להיות השלכות ונזק כלכלי גבוה ומצטבר **גם בטווח הבינוני והארוך** שכיום קשה מאוד לאמוד את היקפו. ההשפעות לטווח הבינוני והארוך בישראל ילכו ויחריפו ככל שהמשבר יתארך אם לא ימצא לו פתרון רפואי. היכולת להתאושש תלויה גם במצבה של כלכלה הגלובלית ובפעולות לתמיכה וליציבות בשווקים שיעשו מנהיגי המעצמות ובראשם ארצות הברית כמובילת הכלכלה החופשית המערבית. והיה והמצב יחריף או שהפעולות לתמיכה ביציבות הכלכלית ימצאו כלא יעילות המשק כולו עלול להיקלע למיתון עמוק ומתמשך, לפשיטת רגל של עסקים רבים ולהגדלה נוספת במעגל המובטלים ככדור שלג מתגלגל. אנשים שיאבדו את פרנסתם לא יוכלו לעמוד בהחזרי תשלומים לשכר דירה או בהחזרי המשכנתא דבר המאיים על שוק הדיור ועל הפסדים גדולים למערכת הבנקאות בהתאמה. בתרחיש הפסימי בטווח הבינוני ניתן לראות איום על היציבות הפיננסית של המשק כולו שיכול להתפתח גם לאיום על השלטון במקרה של הפגנות אלימות של מאות אלפי מחוסרי עבודה ויש אף החוששים מאיום על הדמוקרטיה.

כלי המדידה והניטור העיקריים היכולים לשמש להערכת מצבו של המשק המושפע מגורמים אלה ובאמצעותם ניתן לעקוב אחר המגמות המתפתחות במשק הם:

1. מספר מבקשי העבודה ומספר המובטלים. צפוי לעלות ככל שהמצב יחמיר.
2. היקפי חדלות הפירעון של משקי הבית (משכנתאות, שכ"ד) והיקפי חדלות הפירעון של בתי העסק, מספר העסקים הנפתחים והנסגרים ומצב בתי העסק כפי שמשתקף מדוחותיהם העסקיים.
3. שיעור הצריכה הפרטית. צפוי לרדת ככל שהמצב יחמיר.
4. שיעור הצריכה הציבורית. הצפי הוא שיעלה כתוצאה ממדיניות הממשלה והבנק המרכזי כפי שאסביר ואנתח בהמשך.
5. היצוא והיבוא. שניהם צפויים לרדת ככל שהמצב יחמיר כתוצאה הירידה בצריכה המקומית והגלובלית.
6. הפגיעה בתוצר הלאומי הגולמי ובתוצר לנפש על בסיס חודשי ושנתי.
7. הפגיעה או השיפור בצמיחה.
8. אחוז הגירעון ויחס החוב תוצר של הממשלה עליו אדבר בפסקה הבאה.
9. "המדד המשולב" המתפרסם על ידי בנק ישראל המשמש ככלי לאבחון כיוון התפתחותה של הפעילות הריאלית בזמן אמת. מדד זה מחושב על סמך 10 אינדיקטורים שונים כמפורט באתר הבנק (מדד משולב, <https://www.boi.org.il/he/Research/Pages/ind.aspx>)
10. מדד נוסף המבטא את מידת אמון המשקיעים במצב השווקים וביכולת להתגבר על המשבר בהסתכלות קדימה הוא התנודות במדדי הבורסות המובילות בעולם ובישראל בפרט.

משתני מעקב אלה תלויים זה בזה, משפיעים ומושפעים זה מזה. למשל חבילת תמריצים פיסקליים של הממשלה צפויים להעלות את יחס החוב אך במקביל לצמצם את מספר דורשי העבודה ולהביא לשיפור התוצר. יש לקחת בחשבון כי השפעת משתנה אחד על השני אינה מיידית ולוקחת זמן אותו קשה להעריך מראש. מעבר לכך, יש לקחת בחשבון משתנים רבים משמעותיים נוספים אותם לא ציינתי כגון השפעות גלובליות ובראשן כלכלת ארצות הברית וכמו כן התפתחויות ביכולת ההתמודדות עם מיגור הנגיף בארץ ובעולם.

**מדיניות ממשלתית ודרכי התמודדות**

נחלק את האסטרטגיה להתמודדות הלאומית עם המשבר לשני מישורים מקבילים. **המישור הרפואי** בו יש לפעול להכלה, לצמצום ולדחיית מספר הנדבקים והחולים ("יישור העקומה") על מנת לא להגיע לסף יכולת ההתמודדות ולקריסה של מערכות הבריאות אל מול ההתמודדות ב**מישור הכלכלי**. כמובן שיש טרייד-אוף (יחס שלילי) בין הפעולות הננקטות להכלת וצמצום התחלואה הכרוכים בסגר ובידוד של האוכלוסייה לפעולות הנדרשות לעידוד הכלכלה וליציאה מהמשבר הכלכלי. האסטרטגיה הכוללת צריכה למצוא את האיזון בין השניים ובעיקר לבחון ולהמליץ כיצד ניתן למנוע את המשך הפגיעה ההרסנית של המשק תחת המגבלות של ההכלה והסגר. מימד נוסף אליו ראוי להתייחס הוא מימד הזמן. ככל שהמשבר יארך זמן ארוך יותר כך הנזק הכלכלי המצטבר יהיה משמעותי יותר והפעולות אותם נדרש לבצע יהיו כרוכות בלקיחת סיכונים גבוהים יותר ובעלויות גבוהות יותר. כבר היום חשוב להסתכל קדימה ליום שאחרי, מה שנהוג לכנות "אסטרטגיית יציאה.

אחלק את דרכי ההתמודדות והפעילות הנדרשת בתחום הכלכלי בהם לדעתי על הממשלה, האוצר והבנק המרכזי להתמקד ולפעול בתיאום זה עם זה למספר תחומים:

המדיניות הפיסקלית, המדיניות המוניטרית והמדיניות לצמצום אי הוודאות והגברת ביטחון הציבור במנהיגות הכלכלית והמדינית.

**המדיניות הפיסקלית**

לצורך תכנון ויישום תוכנית חילוץ למשק שנקלע למשבר חריף, יש האומרים החריף ביותר מאז קום המדינה נדרש כמובן מקור תקציב גדול ומשמעותי. השאלה הנשאלת על ידי רבים כיום היא "מהיכן יבוא הכסף"? ממשלות ישראל בעבר ובהווה נקטו לאורך השנים במדיניות פיסקלית מרסנת (זליכה 03.2020). מדיניות עקבית וארוכת שנים זו המתיישבת עם הגישה הניאו-ליברלית המאפיינת במיוחד את ממשלתו של בנימין נתניהו במהלך העשור האחרון הביאה לכך שלממשלה יש נטל חוב קטן ביחס למדינות המערב (שם) נטל זה עומד כיום על כ 60% חוב בלבד ביחס לתל"ג בהשוואה ל 100% יחס חוב תוצר של ממשלת ארצות הברית למשל. מדיניות זהירה ואחראית זו הביאה לכך שנכנסנו למשבר במצב יחסית טוב בהשוואה להרבה מדינות אחרות. בעניין זה מרתק כיום לקרוא את הראיון שפורסם בכלכליסט עם פרופ' אמיר ירון נגיד בנק ישראל ב 29.1.2020 ימים ספורים לפני פרוץ המשבר (גולן פרידנפלד, 2020). בראיון הנגיד מביע את תמיכתו המוחלטת במדיניות הממשלתית המרוסנת המקדשת את השמירה על היחס בין החוב לתוצר: "זה נכס אסטרטגי של המדינה, אנחנו לא יכולים להרשות לעצמו מה שארה"ב יכולה". לטענתו כל ממשלה שתקום תבחר היכן ברצונה למקם את עצמה בתמהיל או ביחס של קיצוץ בהוצאות לעומת העלאות מיסים אך הוא חוזר ומדגיש כמובן מבלי יכולת לחזות את הדרמה הצפויה להתרחש תוך שבוע ממועד הריאיון כי מה שחשוב זה לייצב את היחס בין החוב לתוצר סביב ה־60% ונותן קרדיט לממשלה על הורדת החוב מכמעט 100% ל־60% וטוען כי זה נכס אסטרטגי של המדינה. על פי המודלים יעד גרעון של כ־2.5% יתמוך בהתייצבות יחס החוב תוצר סביב ה־60% (שם). מעניין היה לשאול את הנגיד מה עמדתו כעת. בראיון הנגיד מכיר בעובדה כי ההוצאה האזרחית ביחס לתל"ג בישראל אינה גבוהה בשל ההעדפת הממשלה להורדת שיעור המיסים. גם בהשוואה למדינות ה־OECD, ההוצאה הציבורית שלהן היא בין 35% ל־55% מהתוצר ובישראל היא 38%, בחלק התחתון של הסקלה (זעירא בראיון לאורי פסובסקי, 2018). **לדעתי (הלא מקצועית) ובהתייחס לדברי הנגיד כי יחס החוב הוא נכס אסטרטגי, נכס אסטרטגי שאינו מנוצל בעיתות משבר הוא נכס מבוזבז שאינו מצדיק את המחיר שנדרשנו לשלם עבורו (הפחתת השירותים והרווחה לציבור השכבות החלשות ומעמד הביניים) במיוחד במצבים כמו המשבר הנוכחי בהם אי השימוש עלול לגרום לתוצאה חמורה הרבה יותר.** ניתן לראות זאת כפעילות מחזורית בה אנו "חוסכים בשנים הטובות" לצורך ניצול ושימוש בחסכונות בשנים הרעות או בתקופות משבר.  לדעתי כעת נדרש לעבור למדיניות פיסקלית מרחיבה על חשבון הגדלה זמנית של הגרעון והעלאת יחס החוב תוצר לרמה של 70-75% עד להחזרת המשק למצב של איזון וצמיחה. מדיניות מרחיבה זו תאפשר גיוס הון (כסף) אותו ניתן לייעד להשקעה בפעילות המעודדת צמיחה והנותנת תנופה לפעילות עסקית המגדילה את התל"ג. היעדר צמיחה או גרוע מכך צמיחה שלילית תוביל בהכרח למיתון ולגידול באבטלה ממנו יהיה קשה יותר לצאת ככל שיחריף. אנשי משרד האוצר מבינים צורך זה היטב אך ייתכן וחששם נובע מלחצים פוליטיים שעלולים להיות מופעלים עליהם בעתיד מעצם יצירת התקדים. כלומר החשש מלחצים של גורמים פוליטיים להגדיל את הגירעון ויחס חוב התוצר בכל פעם שיתעורר משבר כלכלי או צורך ברשת ביטחון כלכלי. הבסיס התיאורטי הקלאסי לצורך בהגדלת ההוצאה הממשלתית והפעלת מדיניות פיסקלית מרחיבה באמצעותה ניתן לצמצם את האבטלה ולמנוע עודפי היצע המובילים למיתון היא כמובן של הכלכלן ג'ון מיינארד קיינס, מייסד אסכולת הכלכלה הקיינסיאנית, שייסד את תורתו בעיצומה של תקופת "המשבר הגדול" שהתחיל בארצות הברית ב 1929 ומשם התפשט לעולם כולו (זעירא, 190).

**המדיניות המוניטרית (בנק ישראל)**

התאוריה הקיינסיאנית מציעה גם להתמודד עם משברים כלכליים העלולים להוביל למיתון באמצעות מדיניות מוניטרית מרחיבה (זעירא, 191). כאשר הכסף "זול" (ריבית נמוכה) הביקוש למוצרים צפוי לעלות ועמם המחירים. עליית המחירים מובילה לאינפלציה. בנק ישראל הוא שאמור לדאוג שהאינפלציה תעמוד ביעד הממשלתי, והכלי המרכזי לכך הוא הריבית. על פי התאוריה הקלסית, מדיניות מוניטרית מרחיבה (הורדת הריבית) המבוצעת על ידי בנק ישראל בהתאם ליעד האינפלציה תגדיל את הביקוש להשקעות במשק, תגדיל את הביקוש המצרפי למוצרים ואת התוצר הלאומי הגולמי ובכך תצמצם את ממדי האבטלה. אחת הפעולות המשמעותיות בהם נקט נגיד הבנק הפדרלי בארה"ב, ג'רום פאוול בהבינו את ממדי המשבר היא הורדה דרמטית של הריבית שהייתה נמוכה עוד קודם לכן ולמעשה מאז המשבר ב 2008 ל 0%. פעולת הפד' שנועדה להעניק נזילות לשווקים ולשדר מסר שהבנק לוקח חלק במאמץ לצמצום השפעות המגיפה לא התקבלה יפה על ידי המשקיעים שראו בכך איתות למצוקה ולהפנמה של חומרתו של המשבר (אסא ששון, דה-מרקר, מרץ 2020). דודי רזניק, אסטרטג הריביות של לאומי שוקי הון טען כי "השוק משדר כי הכלים שהיו טובים ל-2008 לא רלוונטיים להיום, ומה שנדרש הוא צעדים פיסקליים מאוד נרחבים. מה שדומיננטי בשווקים הוא הפחד הגדול מההשפעה הריאלית של הנגיף ולכן השוק מסתכל על הצעדים שנוקטות הממשלות, יותר מאלה של הבנקים המרכזיים. הצעד הראשון שנקט טראמפ ביום שישי, עם ההרחבה הפיסקלית של כ-50 מיליארד דולר, הוא התחלה של מה שהשוק מצפה לו" (שם). בישראל, מעל עשור, שומר בנק ישראל על סביבת ריבית נמוכה שניתן להגדירה כאפסית (0.25%, נכון לפברואר 2020) זאת בדומה לנעשה בבנקים מרכזיים אחרים בעולם. סביבת הריבית הנוכחית הנמוכה נמשכת מאז המשבר הכלכלי של 2008, אז נקטו בה הבנקים, בדגש על הבנק הפדרלי האמריקאי והבנקים המרכזיים באירופה, במטרה לעודד חברות ליטול הלוואות. כעת מתגברים הסיכויים כי הוועדה המוניטרית תחליט על הורדת ריבית בישיבתה הבאה ב-8 באפריל בעקבות הורדת הריבית בארצות הברית ובמדינות אחרות בעולם (ברקת, גלובס 02.2020) אך ספק רב אם הורדה נוספת בריבית תביא לתוצאה המבוקשת (עידוד צריכה, לקיחת אשראי וכד') היות וכאמור הריבית כבר היום כמעט אפסית. תופעה זו ידועה בספרות הכלכלית הקלסית בשם "מלכודת הנזילות" המשויכת גם היא לתאוריה הקיינסיאנית בו מדיניות מוניטרית מרחיבה של הבנק המרכזי אינה משיגה את יעדה כאשר שיעורי הריבית קרובים לאפס והיא מתקיימת כאשר ישנה ציפייה של הציבור לאירועים שליליים הגורמת להם להעדיף להחזיק את כספם במזומן על פני האלטרנטיבה שבהשקעתו באגרות חוב, או בשוק ההון. במקרה כזה על פי קיינס הפתרון היחיד להוצאתו של המשק ממיתון היא נקיטת פעילות פיסקלית מרחיבה כפי שתיארתי קודם לכן (זעירא 191).

**צמצום אי הוודאות והגברת ביטחון הציבור במנהיגות הכלכלית**

כדי לצמצם את אי הוודאות נדרש בראש ובראשונה לצמצם את חוסר אמון הציבור בממשלה ובמנהיגות הכלכלית. במדינת ישראל אנו רואים וחווים חוסר אמון גובר בעיקר בקרב עצמאיים ובעלי עסקים שנפגעו קשות מהמשבר (עו"ד רועי כהן, נשיא ארגון לה"ב, ראיון בערוץ 12) לגבי כוונותיהם האמיתיות של הממשלה והאוצר ליישם בפועל את תוכנית החילוץ הכלכלית עליה הכריזו ובמיוחד לגבי נכונותם להזרים את הכספים בהיקפים עליהם התחייבו. הפתרון לבעיית חוסר האמון נובע הן מהתרבות הישראלית והן מהתנסויות שליליות באירועי עבר. כבר היום לא עומדת הממשלה בהתחייבותה להעניק מענק סיוע ראשוני רוחבי לכל משפחה לפני חג הפסח כפי שהתחייבה רק בשבוע שעבר. בעיית האמון של הציבור בממשלה ובאוצר היא בעיה קריטית היכולה לפגוע ביכולת ההתאוששות של המשק בשל חוסר הוודאות אצל המשקיעים, היזמים והציבור הרחב. הפתרון לבעיה זו צריך להיות הגדלת השקיפות כלפי הציבור ויתר זהירות מצד ההצהרות היוצאות מהממשלה והאוצר. הדרישה הבלתי מתפשרת כלפי האוצר שצריכה להגיע מצד ראש הממשלה צריכה להיות לפרסם תוכנית כלכלית בהירה יותר, נגישה יותר ומתואמת. כמו כן דרישה להתנהלות בשקיפות מלאה, למשל על ידי פרסום יומי של כמות הכסף היוצא בפועל ולהיכן הגיע במסגרת תוכנית חבילת הסיוע המובטחת. פרסום המידע והוכחת כוונות האוצר ליישם את התחייבותו יכול לשפר את האמון כלפי הציבור ואף לדרבן את האוצר לעמוד בהתחייבותו.

**רשימת מקורות**

1. אורי פסובסקי, בואו נדבר על ההון-שלטון האמיתי: פרופ' יוסי זעירא בניתוח קורא תיגר, 2018, כלכליסט. [https://www.calcalist.co.il/local/articles/0,7340,L-3732964,00.html](https://www.calcalist.co.il/local/articles/0%2C7340%2CL-3732964%2C00.html)
2. אסא ששון, בעקבות ההרחבה הכמותית בעולם, בנק ישראל צפוי להוריד את הריבית בקרוב, דה-מרקר 16.03.2020, <https://www.themarker.com/markets/1.8678764>
3. ברקת עמירם, למרות משבר הקורונה: בנק ישראל מותיר את הריבית ללא שינוי; הנגיד ירון מספק הערכה לגבי השפעות הנגיף, גלובס 24.02.2020
4. גולן פרידנפלד ועמרי מילמן, "נגיד בנק ישראל: בקדנציה שלי, מי שירצה להתנהל בלי מזומן, יוכל", 29.01.2020, כלכליסט. [https://www.calcalist.co.il/local/articles/0,7340,L-3784910,00.html](https://www.calcalist.co.il/local/articles/0%2C7340%2CL-3784910%2C00.html)
5. זליכה ירון, ראיון ערוץ 13, 27.03.2020, <https://www.youtube.com/watch?time_continue=11&v=deXM2NC_rJg&feature=emb_logo>
6. יוסף זעירא (2018), כלכלת ישראל, תל אביב, ידיעות אחרונות, ספרי עליית הגג.
7. מדד משולב, אתר בנק ישראל <https://www.boi.org.il/he/Research/Pages/ind.aspx>